Mynd: Sjúrður Skaale og danski fíggjamálaráðharrin, Kristian Jensen FarGen fær tríggjar milliónir av danskari fíggjarætlan Javnaðarflokkurin á Fólkatingi hevur gjørt avtalu við danska fíggjamálaráðið, og fíggjamálaráðharran, Kristian Jensen, um at stuðla føroysku verkætlanini, Fargen. Tað upplýsir Javnaðarflokkurin í tíðindaskrivi. Tríggjar milliónir av donsku fíggjarlógini eru blivnar játtaðar til føroysku verkætlanina um ílegugransking. Hetta er ikki fyrstu ferð, men heldur triðju ferð, at Javnaðarflokkurin hevur gjørt avtalu við danskar myndugleikar um at játta pening til júst hesa ætlanina. Í 2015 fingu FarGen játtað átta milliónir krónur og í 2016 fingu tey tvær milliónir. Í ár er upphæddin tríggjar milliónir. Sjúrður Skaale sigur, at endamálið við, at vilja finna stuðul til hesa verkætlanina eru tvær. Eitt fakligt endamál og eitt búskaparligt. Tað er týdningarmikið fyri føroyska samfelagið at granska í heiligvági og sjúkum, ið er serliga viðkomandi fyri føroyingar. Umframt at tað eisini skal slóða fyri spennandi, háløntum og vitanartungum arbeiðum. Sjúrður Skaale vísir á, at áhugin og vælviljin millum føroyingar fyri FarGen-verkætlanini er stórur, men at slík gransking er dýr og krevur nógva fígging. Tískil metir hann og Javnaðarflokkurin, at tað eisini er neyðugt við útlenskari fígging. FarGen-verkætlanin er eisini fíggjað av føroysku fíggjarlógini. Í fjør fekk hon tvær milliónir og í ár fær hon somu upphædd. Betri banki hevur eisini latið stuðul til verkætlanina. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg